"Leii" din Banat, vicecampionii Alpe Adria Cup.
SCM winsed.swiss Mozzart Bet Timișoara a fost la patru secunde distanță de cucerirea Alpe Adria Cup!
În finala disputată miercuri seară la Kapfenberg (Austria) contra echipei poloneze MKS Dąbrowa Górnicza, deținătoarea trofeului ediției precedente, elevii lui Dragan Petricevici s-au înclinat cu 88-90, după ce au condus cu 88-87 cu puțin timp rămas până la ultima sirenă, însă un fault tehnic dictat împotriva sârbului Igor Kesar, care a călcat linia la o repunere a adversarilor, a schimbat deznodământul.
Egalitatea (88-88) a fost stabilită după aruncarea liberă, iar posesia următoare a adversarilor a fost fructificată cu un coș de două puncte marcat pe sirenă. MKS Dąbrowa Górnicza devine prima formație care reușește să-și apere trofeul cucerit cu un an înainte.
Cele două echipe se cunoșteau din ediția precedentă a competiției Alpe Adria Cup, ele întâlnindu-se în faza sferturilor de finală.
Victoriile au fost împărțite atunci, polonezii avansând la turneul final organizat la Viena grație coșaverajului mai bun.
Revenind la finala de miercuri seară, în care "leii" s-au calificat după ce au eliminat cu o zi înainte gazda OCS Capital Bulls cu scorul de 94-92, trebuie remarcat efortul de a evolua la patrulaterul de la Kapfenberg după o deplasare lungă la Focșani și înaintea alteia, nu cu mult mai scurtă, la Ploiești (duminică, ora 18, în LNBM Getica 95).
Mai mult decât atât, Tyreek Scott-Grayson și Igor Kesar au evoluat deși nu sunt refăcuți complet, cel de-al doilea acuzând dureri suplimentare la spate în urma unei căzături suferite după un slam-dunk spectaculos cu depășirea inelului reușit în semifinală.
"Leii" din Banat au început bine meciul pentru trofeul Alpe Adria Cup, apoi au avut o cădere în joc cauzată cel mai probabil de lipsa de prospețime fizică, însă au revenit exact atunci când era cel mai important să o facă, adică pe final.
Au ascultat indicațiile trioului de antrenori Petricevici – Pesici – Markovici, au întors rezultatul și au fost foarte aproape să cucerească primul trofeu european din istoria baschetului bănățean. Timişoara a revenit la un turneu final al unei competiții europene la 14 ani de la precedenta participare şi la 15 ani după găzduirea, în sala "Constantin Jude", a unui astfel de patrulater.
CITEȘTE ȘI: Noul stadion al Timișoarei prinde contur
În sezonul 2008-2009, echipa antrenată atunci tot de Dragan Petricevici pierdea finala Ligii Europei Centrale în faţa grupării maghiare Albacomp Szekesfehervar cu scorul de 66-92.
În ediția următoare a competiției, "leii" s-au calificat din nou la turneul final, fiind învinși în semifinale de gazda U-Mobitelco Cluj-Napoca. Marcatorii echipei SCM winsed.swiss Mozzart Bet Timișoara în finala Alpe Adria Cup disputată miercuri seară la Kapfenberg au fost următorii: Igor Kesar – 24p, Luka Mitrovici – 23p, Nikola Gajici – 14p, Adam Mirkovici – 11p, Tyreek Scott-Grayson – 8p, Laszlo Lazar – 6p, Edward Petrescu – 2p. De la MKS Dąbrowa Górnicza s-au evidențiat Lovell Cabbil Jr. și Nicolas Carvacho, cu câte 18 puncte puse pe tabela arenei "Sporthalle Walfersam".